Betjente i Aalborg ledte søndag efter flere personer, som er mistænkt for at have være indblandet i det blodige knivopgør, som lørdag morgen kostede en 21-årig mand livet. - De ved godt, at vi søger dem, siger vicepolitiinspektør Kell Svenningsen i Nordjyllands Politi. Eftersøgningen retter sig mod mænd fra det nordjyske område. Søndag formiddag løslod politiet en af de mænd, der blev anholdt lørdag. Ved middagstid var otte andre i politiets varetægt. Heraf er to mænd, som søndag morgen klokken otte meldte sig selv på Station City i København. De var flygtet fra Aalborg i en rød Ferrari, som svenske politifolk fandt natten til søndag i Malmø. Muligvis vil nogle af de anholdte senere søndag blive fremstillet for en dommer med krav om fængsling. - Vi er ved at lægge puslespillet, men vi har ikke alle brikker på plads, siger Kell Svenningsen. Politiets foreløbige billede af begivenhederne på diskotek Tiger i Jomfru Ane Gade drejer sig om, at to grupper tilfældigt stødte sammen. Den ene bestod af både lokale unge mænd og af unge fra København. Alle havde tidligere på natten været til fest i rockergruppen Bandidos' klubhus i Skalborg. Den anden gruppe bestod af unge fra Århus-området - heriblandt den senere dræbte, 21-årige William Lennon Davis, som i øvrigt havde planer om at blive politibetjent. Han blev fundet stærkt blødende ved en 7-Eleven-kiosk. Slagsmålet begyndte inde i diskoteket og bredte sig herefter til Jomfru Ane Gade, og politifolk fandt sårede i en baggård og liggende flere steder i gaden. Selv om der var sårede på begge sider, er det ikke sikkert, at Århus-gruppen ligesom modstanderne brugte knive. - Nogle i Århus-gruppen følte sig nødsaget til at bruge glas og flasker som kasteskyts for at forsvare sig. Man var endda inde i 7-Eleven for at hente flasker og frugt for at kaste med for at holde de, der havde våben, væk, siger Kell Svenningsen. Han tilføjer, at de anholdte som udgangspunkt er sigtet for vold med døden til følge.

Opsummering:
Otte anholdt efter drabet på 21-årig i Jomfru Ane Gade i Aalborg - men politiet mistænker flere for at være indblandet.